b'\n_START_ARTICLE_\nSvi\xc5\xbe\xc4\x8dev dan\n_START_SECTION_\nZgodba\n_START_PARAGRAPH_\nEgocentri\xc4\x8dni in cini\xc4\x8dni vremenski napovedovalec Phil Connors (Bill Murray) dobi od vodstva postaje po njegovem mnenju poni\xc5\xbeujo\xc4\x8do nalogo posneti reporta\xc5\xbeo o Svi\xc5\xbe\xc4\x8devem dnevu, tradicionalnem festivalu v mestecu Punxsutawney, katerega glavna atrakcija je svizec Punxsutawney Phil, ki na ta dan napove, kako dolga bo \xc5\xa1e zima. Tja se odpravi z novope\xc4\x8deno producentko Rito (Andie MacDowell) in kamermanom Larryjem (Chris Elliot). Vidno vzvi\xc5\xa1en nad nalogo, svojo ekipo in dogodkom naveli\xc4\x8dano opravi z reporta\xc5\xbeo. Ekipa se odpravi nazaj proti Pittsburghu, vendar jih ujame sne\xc5\xbeni vihar, zaradi katerega so zaprte vse ceste, in vsi skupaj morajo ostati v Punxsutawneyju \xc5\xa1e en dan._NEWLINE_Ko se Phil naslednje jutro zbudi, ugotovi, da ponovno do\xc5\xbeivlja isti dan - 2. februar. Vse se zgodi to\xc4\x8dno enako kot dan pred tem, nih\xc4\x8de razen Phila pa se ne zaveda \xc4\x8dasovne zanke. Na za\xc4\x8detku je zmeden, ko pa se dan za dnem dogaja isto, se odlo\xc4\x8di izkoristiti situacijo, v kateri mu ni treba nositi posledic svojih dejanj. Tako vohuni za me\xc5\xa1\xc4\x8dani, zapeljuje \xc5\xbeenske, krade denar in vozi pijan. Dan za dnem spodletijo le njegovi poskusi da bi se pribli\xc5\xbeal Riti._NEWLINE_S\xc4\x8dasoma postanejo njegovi poskusi prekiniti \xc4\x8dasovno zanko obupani: pri\xc4\x8dne sestavljati \xc5\xbealjiva in absurdna poro\xc4\x8dila o festivalu, zmerja me\xc5\xa1\xc4\x8dane in nazadnje ugrabi svizca ter oddrvi z avtomobilom. Po dolgi dirki s policisti zapelje v kamnolom, kjer se v nesre\xc4\x8di navidez oba ubijeta. Vseeno se drugo jutro zbudi kot se ne bi ni\xc4\x8d zgodilo. Tudi nadaljnji poskusi samomora so neuspe\xc5\xa1ni - dan za dnem se zbuja v drugi februar._NEWLINE_Nekega dne razlo\xc5\xbei situacijo Riti, ki mu predlaga, naj izkoristi pojav da bo postal bolj\xc5\xa1i \xc4\x8dlovek. Phil upo\xc5\xa1teva nasvet in si za\xc4\x8dne prizadevati da bi izvedel ve\xc4\x8d o njej. Hkrati s svojim - zdaj \xc5\xbee precej\xc5\xa1njim - znanjem vsak dan pomaga \xc4\x8dim ve\xc4\x8d ljudem v mestu in okrog njega. Po\xc4\x8dasi se nau\xc4\x8di igrati klavir, govoriti francosko in ustvarjati ledene skulpture._NEWLINE_Na koncu se lahko spoprijatelji z vsakim, ki ga sre\xc4\x8da tekom dneva, re\xc5\xa1i nekaj \xc5\xbeivljenj in uporabi svoje izku\xc5\xa1nje da se zbli\xc5\xbea z Rito. Njegova reporta\xc5\xbea o Svi\xc5\xbe\xc4\x8devem dnevu je tako dodelana, da jo prena\xc5\xa1ajo tudi druge televizijske postaje. Po ve\xc4\x8dernem plesu se z Rito umakneta v njegovo sobo. Ko se zjutraj zbudi, je \xc4\x8dasovna zanka prekinjena. Datum je 3. februar in Rita je \xc5\xa1e vedno z njim. Phil je povsem druga\xc4\x8den \xc4\x8dlovek kot 1. februarja in ko stopita ven, se pogovarjata o tem da bi skupaj \xc5\xbeivela v Punxsutawneyju.\n_START_SECTION_\nProdukcija\n_START_PARAGRAPH_\nSode\xc4\x8d po Ramisovih komentarjih na filmskem DVD-ju se kon\xc4\x8dna razli\xc4\x8dica filma precej razlikuje od izvirne zgodbe; ta se za\xc4\x8dne, ko je Phil \xc5\xbee v \xc4\x8dasovni zanki in traja mnogo dlje \xc4\x8dasa, Rita pa vse skupaj do\xc5\xbeivlja z njim. Ramis je v sporo\xc4\x8dilu obo\xc5\xbeevalcem ocenil, da traja \xc4\x8dasovna zanka v filmu nekaj desetletij, kolikor naj bi bilo pribli\xc5\xbeno potrebno da bi se Phil nau\xc4\x8dil vseh prikazanih spretnosti._NEWLINE_Ve\xc4\x8dina filma je posneta v kraju Woodstock (Illinois) namesto v Punxsutawneyju. Nekaj zra\xc4\x8dnih posnetkov prikazuje tudi Pittsburgh. Okrep\xc4\x8devalnica Tip Top Cafe je bila postavljena v Woodstocku izklju\xc4\x8dno za snemanje, a je zaradi priljubljenosti ostala kasneje nekaj \xc4\x8dasa odprta kot pravi lokal._NEWLINE_Med snemanjem sta se Murray in Ramis kljub dolgotrajnemu sodelovanju resneje sprla, tako na osebni ravni kot tudi zaradi filma. Konflikta nista razre\xc5\xa1ila \xc5\xa1e vsaj nadaljnjih 10 let.\n_START_SECTION_\nOdziv\n_START_PARAGRAPH_\nSvi\xc5\xbe\xc4\x8dev dan je bil finan\xc4\x8dno razmeroma uspe\xc5\xa1en, a ni dosegel statusa filmskega hita. Predvajanje v kinematografih je prineslo skoraj 71 milijonov dolarjev prihodkov, s \xc4\x8demer se je uvrstil na 13. mesto finan\xc4\x8dno najuspe\xc5\xa1nej\xc5\xa1ih ameri\xc5\xa1kih filmov leta. Fraza\xc2\xa0\xc2\xbbsvi\xc5\xbe\xc4\x8dev dan\xc2\xab\xc2\xa0je v angle\xc5\xa1ko govore\xc4\x8dem svetu kmalu pre\xc5\xa1la v splo\xc5\xa1no uporabo kot oznaka za neprijetno situacijo, ki se navidez ponavlja iz dneva v dan. Posebej je sporo\xc4\x8dilo filma vzbudilo pozornost pri budistih, saj je podobno motivom reinkarnacije in osebnostne rasti kot jih opisuje koncept samsare.'